રેલ નદીની લંબાતી દિશાએ રચાતા મેઘાડંબરમાં વીજળીના ચમકારા દેખાયા એ ઘડીએ કનકબા – લ્યો, ઊઠો હવે માંયલી કોર બોલતાં રાજબાને અંદર લઈ ગયેલાં. જેડિયાના ટેકે ઊભાં થયેલાં રાજબાએ બીજા હાથે કનકબાનો ખભો ઝાલેલો. આ શું, બા? હું છું પછી કરતાં કનકબાએ ઝડપથી રાજબાના હાથમાંનો જેડિયો લઈને ખૂણામાં ફેંકેલો. જેડિયા પર મઢેલું ચાંદીનું પતરું ક્યારનુંય ઊખડી ગયું હતું. ફેંકાયેલા જેડિયાનો બોદો અવાજ ઘડીકમાં બંધ થઈ ગયેલો. રાજબાને થયેલું – બીજું છે પણ કોણ? એક જેડિયો કાં એક તમે પણ વળતી જ પળે મનમાં ઊઠતા વિચાર પર ખિન્ન થઈ જવાયું હતું.